Coba jelasin Sajarah dari Indunisia dalam bahasa banjar dong

Paninggalan posil-posil Homo erectus, nang ulih antropolog digalari jua "Manusia Jawa", mancungulakan sangkaan bahua kapulauan Indunisia sudah bamula bapanghuni di antara dua juta sampai 500.000 tahun nang lalu.

Bangsa Austronésia, nang mambantuk mayoritas panduduk di wayah ngini, bamigrasi ka Asia Tunggara tumatan di Taiwan. Bubuhannya bangsul di pintangan 2000 SM, wan manyababakan bangsa Melanésia nang sudah ada tadahulu di sana tagasak ka wilayah-wilayah nang jauh di timur kapulauan. Kondisi tampat nang idéal gasan pahuma'an, dan panguasaan atas cara batanam banih paling kada tumatan abad ka-8 SM, manyababkan banyak kampung, kuta, wan karajaan-karajaan tumbuh sacara baik di abad panambaian masihi. Salain itu, Indonésia nang ba'andak di jalur pardagangan laut antarbangsa wan antar pulau, sudah manjadi jalur palayaran antara India dan Cina salawas babarapa abad. Sajarah Indunisia selanjutnya ma'alami banyak banar pangaruh matan kagiatan pardagangan nangitu tadi.

Di bawah pangaruh agama Hindu dan Buddha, babarapa kerajaan tabantuk di pulau Kalimantan, Sumatra, dan Jawa tumatan abad ka-4 sahingga abad ka-14. Kutai, merupakan karajaan panuwastu di Nusantara nang badiri di abad ka-4 di pahuluan sungay Mahakam, Kalimantan Timur. Di wilayah barat pulau Jawa, pada abad ka-4 sahingga abad ka-7 M badiri karajaan Tarumanagara. Pamarintahan Tarumanagara ditarusakan ulih Karajaan Sunda tumatan tahun 669 M sampai 1579 M. Di abad ka-7 cungul karajaan Malayu nang bapusat di Jambi, Sumatra. Sriwijaya ma'alahakan Malayu dan cungul sabagai karajaan maritim nang paling harat di Nusantara. Wilayah kakuasaannya meliputi Sumatra, Jawa, samananjung Malaya, salajur bakamit (mangontrol) pardagangan di Salat Malaka, Salat Sunda, dan Laut Cina Salatan. Di bawah pangaruh Sariwijaya, antara abad ka-8 dan ka-10 wangsa Syailendra dan Sanjaya bahasil mangambangakan karajaan-karajaan babasis agrikultur di Jawa, lawan paninggalan basajarahnya pariannya candi Borobudur dan candi Prambanan. Di pa'uncitan abad ka-13, Majapahit badiri di bagian timur pulau Jawa. Di bawah pimpinan mahapatih Gajah Mada, kakuasaannya baluas sampai parak sama wilayah Indonésia damini; wan rancak disambat "Jaman Kaamasan" dalam sajarah Indonésia.

Kadatangan padagang-padagang Arap dan Pérsia liwat Gujarat, India, limbah nitu mambawa agama Islam. Selain itu palaut-palaut Cina nang dipimpin ulih Laksamana Cheng Ho (Zheng He) nang ba'agama Islam, suah jua manyinggahi wilayah ini di tatambayan abad ka-15. Bubuhan padagang-padagang naini gin manyabakakan agama Islam di babarapa wilayah Nusantara. Samudera Pasai nang badiri di tahun 1267, merupakan karajaan Islam panambayan di Indonésia.

Sawayah urang-urang Irupa bangsul di tatambayan abad ka-16, bubuhannya mahaba babarapa karajaan nang gampang haja bubuhannya kuasai gasan mandominasi pardagangan rarampahan. Portugis tatambayan balabuh di dua bandar Karajaan Sunda yaitu Banten dan Sunda Kelapa, tagal kawa diundurakan dan bagarak ke ampah timur wan manguasai Maluku. Di abad ka-17, Walanda cungul sabagai nang panguatnya di antara nagara-nagara Irupa lainnya, ma'alahakan Baritania Raya dan Portugal (kacawali gasan koloni bubuhannya, Timor Portugis). Di wayah nitu pang agama Kerestén masuk ka Indonésia sabagai salah satu misi imperialisma lawas nang dipinandui sabagai 3G, yaitu Gold, Glory, and Gospel. Walanda manguasai Indunisia sabagai koloni sahingga Perang Dunia II, tatambayannya liwat VOC, dan limbah nitu langsung ulih pamarintah Walanda tumatan tatambayan abad ka-19.

Di bawah sistem Cultuurstelsel (Sistem Pananaman) di abad ka-19, parkabunan ganal wan pananaman paksa dilaksanakan di Jawa, akhirnya mahasilakan kauntungan gasan Walanda nang kada kawa kulihi VOC. Di wayah pamarintahan kolonial nang labih bibas limbah 1870, sistem naini dihapus. Limbah 1901 pihak Belanda maminanduakan Kabijakan Ba'étika, nang tamasuk réformasi politik nang tabatas dan investasi nang labih ganal di Hindia-Walanda.

Di wayah Perang Dunia II, sawaktu Walanda dijajah ulih Jérman, Japang manguasai Indonésia. Imbah mandapatakan Indonésia di tahun 1942, Japang malihat bahua bubuhan pajuang Indonésia marupakan kawal pardagangan nang kooperatif dan basadia mangarahakan parajurit lamun diparluakan. Soekarno, Mohammad Hatta, KH. Mas Mansur, wan Ki Hajar Dewantara dibari'i pangharagaan ulih Kaisar Japang di tahun 1943.

Di Marat 1945 Japang mambantuk sabuah komite gasan kamardikaan Indonésia. Tuntung perang Pasipik di tahun 1945, di bawah tikinan organisasi pamuda, Soekarno-Hatta mamproklamasiakan kamardikaan Indunisia di tanggal 17 Agustus 1945. Limbah kamardikaan, talu pandiri bangsa yakni Soekarno, Mohammad Hatta, dan Sutan Sjahrir masing-masing manjabat sabagai parisidin, wakil parisidin, dan pardana manteri. Dalam usaha handak manguasai pulang Indonésia, Walanda mangirimakan pasukannya.

Usaha-usaha badarah gasan mamajahi pagarakan kamardikaan naini kaina dipinandui ulih urang Walanda sabagai 'aksi kapulisian' (Politionele Actie), atawa dikenal ulih urang Indunisia sabagai Agresi malitir. Walanda kayaannya hakunai manarima hak Indonésia handak mardika di 27 Desember 1949 sabagai nagara féderal nang disambat Ripublik Indonésia Sarikat limbah ma'ulihi gasakan nang gancang matan bubuhan antarbangsa, ta'utama Amirika Sarikat. Mosi Integral Natsir wayah tanggal 17 Agustus 1950, manyaru babuliknya nagara kasatuan Ripublik Indonésia wan marakai Ripublik Indonésia Sarikat. Ba'asa pulang Soekarno manjadi parisidin lawan Mohammad Hatta sabagai wakil parisidin wan Mohammad Natsir sabagai pardana mantri.

Di tahun 1950-an dan 1960-an, pamarintahan Soekarno bamula ma'umpati salajuran mahuluakan garakan non-blok di tatambayannya, limbah nitu manjadi labih taparak lawan blok sosialis, umpamanya Ripublik Rakyat Cina dan Yugoslavia. Tahun 1960-an manjadi saksi tajadinya konfrontasi malitir kapada nagara jiran, Malaysia ("Konfrontasi"), dan kahadapuasan kapada kangalihan ekonomi nang sasain baganal. Kaya'annya di tahun 1965 maladum kajadian G30S nang manyababakan kamatian 6 urang jenderal dan sajumbelah parwira manangah nang lainnya. Cungul kanahapan wastur nang manyambat dirinya Orde Puga nang sigra mandawa Partai Komunis Indonésia sabagai utak di balakang kajadian ngini wan bamaksud mahumbalingakan pamarintahan nang sarih lawan jua manyilih ideologi nasional manjadi badasarkan paham sosialis-komunis. Dawa'an naini salajurai dijadi'akan alasan gasan manyilih pamarintahan lawas di bawah Paresiden Soekarno.

Jénderal Soeharto manjadi parisidin di tahun 1967 ba'alasan gasan ma'amanakan nagara matan ancaman komunisme. Pahadangan nitu kondisi pisik Soekarno saurang sagin balamah. Limbahnya Soeharto bakuasa, ratusan ribu warga Indonésia nang dicurigai ta'umpat pihak komunis dibunuh, pahadangan nitu masih banyak ai jua warga Indonésia nang parahatan bagana di luar nagara, kada wani bulik ka tanah banyu, wan kawarihannya dipacul kawarganagaraannya. Talung puluh dua tahun wayah kakuasaan Soeharto dingarani Orde Puga, pahadangan masa pamarintahan Soekarno disambat Orde Usang.

Soeharto manarapakan ikunumi néoliberal dan bahasil mandatangakan invéstasi luar nagara nang ganal masuk ka Indonésia wan mahasilakan partumbuhan ikunumi nang basar, walau kada barata. Di tatambayan rézim Orde Puga kabijakan ikunumi Indonésia disusun ulih bubuhan ékonom lulusan Departemén Ikunumi Universitas California, Berkeley, nang dikiau "Mafia Berkeley". Tagal ha, Soeharto manambah kasugihannya dan kulawarganya liwat peraktik korupsi, kolusi, wan népotisma nang babangat wan sidin kaputingannya dipaksa turun tumatan jabatannya limbah aksi démonstrasi ganal-ganalan dan kondisi ikunumi nagara nang baburuk di tahun 1998.

Tumatan 1998 sahingga 2001, Indonésia ba'isi talu parisidin: Bacharuddin Jusuf (BJ) Habibie, Abdurrahman Wahid dan Megawati Soekarnoputri. Di tahun 2004 pamilu sabuting hari pambasarnya di dunia diadakan dan dimanangakan ulih Susilo Bambang Yudhoyono.

Indonésia damini parahatan ma'alami masalah-masalah ikunumi, pulitik wan barungkis banuansa agama di dalam nagara, dan babarapa da'irah ba'usaha handak ma'ulihi kamardika'an, ta'utama Papua. Timor Timur kaputingannya rasmi mamisahakan diri di tahun 1999 imbah 24 tahun basatu lawan Indunisia wan 3 tahun di bawah administrasi PBB manjadi nagara Timor Lésté.

Wayah Disimbir 2004 dan Marat 2005, Aceh dan Nias dilanda dua gampa bumi basar nang totalnya ratusan ribu jiwa mati tajangak. (Liati Lindu Lalautan Hindia 2004 wan Lindu Sumatra Marat 2005.) Kajadian naini ditunti ulih lindu di Yogyakarta dan tsunami nang mahantam Pantai Pangandaran wan pintangannya, lawan jua ba'ah lumpur di Sidoarjo di 2006 nang kada bakatuntungan.